KOMISIJAS ĪSTENOŠANAS REGULA (ES) 2022/1992

(2022. gada 20. oktobris),

ar ko saskaņā ar Eiropas Parlamenta un Padomes Regulu (ES) Nr. 528/2012 par 19. produkta veida biocīdos lietojamu aktīvo vielu apstiprina Chrysanthemum cinerariaefolium ekstraktu, kas no atvērtiem un nogatavinātiem Tanacetum cinerariifolium ziediem iegūts ar šķīdinātājiem uz ogļūdeņraža bāzes

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,

tā kā:

(1) Komisijas Deleģētā regula (ES) Nr. 1062/2014 (2) izveido to esošo aktīvo vielu sarakstu, kuras jānovērtē, lai lemtu par to iespējamu apstiprināšanu lietošanai biocīdos. Šajā sarakstā ietilpst Chrysanthemum cinerariaefolium ekstrakts, kas no atvērtiem un nogatavinātiem Tanacetum cinerariifolium ziediem iegūts ar šķīdinātājiem uz ogļūdeņraža bāzes.

(2) Chrysanthemum cinerariaefolium ekstrakts, kas no atvērtiem un nogatavinātiem Tanacetum cinerariifolium ziediem iegūts ar šķīdinātājiem uz ogļūdeņraža bāzes, ir novērtēts lietošanai biocīdos, kas pieder pie Eiropas Parlamenta un Padomes Direktīvas 98/8/EK (3) V pielikumā aprakstītā 19. produkta veida “Repelenti un atraktanti”, kurš atbilst Regulas (ES) Nr. 528/2012 V pielikumā definētajam 19. produkta veidam.

(3) Par ziņotāju dalībvalsti tika izraudzīta Spānija, un 2010. gada 1. septembrī tās kompetentā iestāde, kas veic novērtēšanu, Komisijai iesniedza novērtējuma ziņojumu kopā ar saviem secinājumiem. Pēc novērtējuma ziņojuma iesniegšanas notika diskusijas tehniskajās sanāksmēs, ko organizēja Komisija un pēc 2013. gada 1. septembra – Eiropas Ķimikāliju aģentūra (turpmāk tekstā “Aģentūra”).

(4) No Regulas (ES) Nr. 528/2012 90. panta 2. punkta izriet, ka vielas, attiecībā uz kurām dalībvalstu veiktā izvērtēšana ir pabeigta līdz 2013. gada 1. septembrim, būtu jāizvērtē saskaņā ar Direktīvas 98/8/EK normām.

(5) Saskaņā ar Regulas (ES) Nr. 528/2012 75. panta 1. punktu Aģentūras atzinumu par pieteikumiem apstiprināt aktīvās vielas sagatavo Biocīdu komiteja. Saskaņā ar Deleģētās regulas (ES) Nr. 1062/2014 7. panta 2. punktu, ņemot vērā secinājumus, ko izteikusi kompetentā iestāde, kas veic novērtēšanu, Biocīdu komiteja 2021. gada 3. decembrī pieņēma Aģentūras atzinumu (4)

(6) Saskaņā ar minēto atzinumu 19. produkta veida biocīdi, kuri satur Chrysanthemum cinerariaefolium ekstraktu, kas no atvērtiem un nogatavinātiem Tanacetum cinerariifolium ziediem iegūts ar šķīdinātājiem uz ogļūdeņraža bāzes, varētu atbilst Direktīvas 98/8/EK 5. panta 1. punkta b), c) un d) apakšpunkta prasībām, ja vien tiek ievērotas prasības attiecībā uz to lietošanu.

(7) Ņemot vērā Aģentūras atzinumu, Chrysanthemum cinerariaefolium ekstraktu, kas no atvērtiem un nogatavinātiem Tanacetum cinerariifolium ziediem iegūts ar šķīdinātājiem uz ogļūdeņraža bāzes, ir lietderīgi apstiprināt par aktīvo vielu lietošanai 19. produkta veida biocīdos ar noteikumu, ka tiek ievēroti konkrēti nosacījumi.

(8) Pirms aktīvo vielu apstiprina, būtu jāpaiet pienācīgi ilgam laikam, lai ieinteresētās personas varētu veikt jauno prasību izpildei nepieciešamos sagatavošanās pasākumus.

(9) Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO REGULU.

1. pants ar ko saskaņā ar pielikumā noteiktajiem nosacījumiem par 19. produkta veida biocīdos lietojamu aktīvo vielu apstiprina Chrysanthemum cinerariaefolium ekstraktu, kas no atvērtiem un nogatavinātiem Tanacetum cinerariifolium ziediem iegūts ar šķīdinātājiem uz ogļūdeņraža bāzes.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 20. oktobrī Komisijas vārdā – priekšsēdētāja Ursula VON DER LEYEN

(1) OV L 167, 27.6.2012., 1. lpp.

(2) Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

(3) Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).

(4) Biocidal Products Committee Opinion on the application for approval of the active substance Chrysanthemum cinerariaefolium extract from open and mature flowers of Tanacetum cinerariifolium obtained with hydrocarbon solvents; Produkta veids(-i): 19. ECHA/BPC/314/2021, pieņemts 2021. gada 3. decembrī.